
РЕПУБЛИКА БЪЛГАРИЯ
Заместник-министър на земеделието и храните

ОДОБРИЛ,

ДО
МИНИСТЪРА НА ЗЕМЕДЕЛИЕТО И ХРАНИТЕ
ПЛАМЕН АБРОВСКИ


ДОКЛАД
ОТ ПРОФ. Д-Р КРУМ НЕДЕЛКОВ – ЗАМЕСТНИК-МИНИСТЪР НА ЗЕМЕДЕЛИЕТО И ХРАНИТЕ

Относно: Проект на Наредба за изискванията за директни доставки от производителя на малки количества първични продукти и храни от животински произход


УВАЖАЕМИ ГОСПОДИН МИНИСТЪР,
На основание чл. 7, ал. 1 от Закона за храните внасям за одобряване проект на Наредба за изискванията за директни доставки от производителя на малки количества първични продукти и храни от животински произход.

Причини, които налагат приемането на акта
Съгласно чл. 7, ал. 1 от Закона за храните, национални мерки в съответствие с чл. 1, параграфи 4 и 5 и чл. 10, параграф 3 от Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (ОВ, специално българско издание 2007 г., глава 03, том 056) (Регламент (ЕО) № 853/2004) се определят с наредби на министъра на земеделието и храните.
Националните мерки в съответствие с чл. 1, параграфи 4 и 5 от Регламент (ЕО) № 853/2004 са регламентирани в Наредба № 26 от 2010 г. за специфичните изисквания за директни доставки на малки количества суровини и храни от животински произход (обн., ДВ, бр. 84 от 2010 г.; изм., бр. 46 от 2012 г.; изм. и доп., бр. 46 от 2014 г. и бр. 87 от 2015 г.) (Наредба № 26 от 2010 г.).
Действащата Наредба № 26 от 2010 г. за специфичните изисквания за директни доставки на малки количества суровини и храни от животински произход е приета на основание чл. 21б от отменения Закон за храните.
Във връзка с гореизложеното е необходимо Наредба № 26 от 2010 г. да бъде преиздадена на основание действащия Закон за храните и да бъде актуализирана в съответствие с настъпилите през последните години изменения в националното законодателство и правото на Европейския съюз в областта на храните.
Проектът на Наредба следва структурата и съдържанието на действащата Наредба № 26 от 2010 г., като в него са отразени последните изменения на правото на Европейския съюз и националното законодателство в областта на храните. В проекта са допълнени изисквания за директни доставки на малки количества яйца от пуйки, гъски, патици, токачки, фазани, яребици и щрауси. Предвидена е възможност за обработка и/или преработка на пчелни продукти, морска и сладководна риба в обект за търговия на дребно до друг обект за търговия на дребно, като странична, локална и ограничена дейност.
Проектът на Наредба урежда условията и реда за директна доставка, извършена от производителя, до крайния потребител или до местни обекти за търговия на дребно, които извършват директни доставки на краен потребител на малки количества:
- първични продукти – сурово мляко, пчелен мед, пчелни продукти от първично производство, яйца от кокошки, пуйки, гъски, патици, токачки, фазани, яребици, пъдпъдъци и щрауси, прясна и охладена морска и сладководна риба;
- прясно месо от птици и зайци, заклани във фермата;
- отстрелян едър и дребен дивеч или месо от едър и дребен дивеч.
Съгласно точка 10 от преамбюла на Регламент (ЕО) № 852/2004 на Европейския парламент и на Съвета от 29 април 2004 г. относно хигиената на храните (специално българско издание, глава 13, том 44) (Регламент (ЕО) № 852/2004): „За да се гарантира постигането на целите на настоящия регламент, следва да се идентифицират и контролират по подходящ начин хранителните рискове, които съществуват на ниво първично производство. При директната доставка обаче на малки количества първични продукти от техния производител до крайния потребител или местния обект за търговия на дребно, е уместно общественото здраве да се опазва чрез националното право, в частност поради тясното взаимоотношение между производителя и потребителя.“
Съгласно точка 11 от преамбюла на Регламент (ЕО) № 853/2004: „…… когато малки количества от първични продукти или от някои видове месо се доставят директно от предприятието за хранителни продукти, което ги произвежда, на крайния потребител или на местно предприятие за търговия на дребно, е необходимо да се осигури защита на здравето на хората чрез националното законодателство, по-специално поради близките отношения между производителя и потребителя.“
В тази връзка с проекта на Наредба са определени хигиенните изисквания при осъществяване на гореизброените дейности. 
Воденето на документация е директно приложимо изискване на чл. 5 и Приложение I, част А, т. III на Регламент (ЕО) № 852/2004, което има за цел гарантиране на хигиената и безопасността на храните. С цел облекчаване на производителите в обхвата на наредбата е предвидено при директни доставки на първични продукти от производителя до обект за търговия на дребно, продуктите да се придружават с декларация за съответствие. За целите на проследимостта е определена минималната информация, която следва да съдържат записите, водени от бизнес операторите, които извършват доставки в обхвата на наредбата.
С проекта на Наредба се определят изискванията към сурово мляко, пчелен мед, пчелни продукти от първично производство, яйца от кокошки, пуйки, гъски, патици, токачки, фазани, яребици, пъдпъдъци и щрауси, морска и сладководна риба, прясно месо от птици и зайци, заклани във фермата, отстрелян едър и дребен дивеч или месо от едър и дребен дивеч, предназначени за директна доставка от производителя до краен потребител.
Регламентират се количествата първични продукти, както и броят на птици и зайци, заклани във фермата и отстрелян едър и дребен дивеч, определени като „малки количества”, които могат да се предлагат като директна доставка от производителя до крайния потребител. С оглед стимулиране на малките първични производители на сурово мляко, пчелен мед и/или пчелни продукти, е предложено диференциране на количествата сурово мляко, пчелен мед и/или пчелни продукти, определени като „малки количества” в зависимост от броя животни, отглеждани във фермите, съответно броя кошери, отглеждани в пчелина.
С проекта се постига пълно съответствие с разпоредбите на Приложение VII, Част VI на Регламент (ЕС) № 1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (OB L 347 от 20.12.2013 г.) (Регламент (ЕС) № 1308/2013), където е предвидена възможност за приемане на национални мерки от държавите членки при предлагането на пазара на яйца от кокошки от вида Gallus gallus, като директни доставки на малки количества яйца.
Проектът предвижда бизнес оператор, който извършва директни доставки на малки количества яйца да може да избере дали да прилага всички разпоредби на Регламент (ЕС) № 1308/2013 или само предвидените в чл. 15, ал. 1 от Наредбата. При подаване на заявление по чл. 39 от Закона за храните, бизнес операторите следва да информират съответната Областна дирекция по безопасност на храните (ОДБХ) за избрания от тях начин на предлагане на пазара на яйца. Бизнес оператори, които са вписани в регистъра по чл. 24, ал. 1 от Закона за храните да извършват директни доставки на малки количества яйца и притежават не повече от 50 кокошки носачки, могат да не маркират добитите от тях яйца с код на производителя, при условие, че името и адреса на производителя са обозначени на мястото за продажба.
Предвиден е 3-месечен срок от влизане в сила на наредбата за вече регистрираните производители, които извършват директна доставка на яйца да уведомяват съответната Областна дирекция по безопасност на храните дали са избрали да прилагат всички разпоредби на Регламент (ЕС) № 1308/2013 или на чл. 15, ал. 1 от наредбата.
В проекта на Наредба са разписани и условията и реда за доставка на храни от животински произход, обработени и/или преработени в обект за търговия на дребно, до други обекти за търговия на дребно като странична, локална и ограничена дейност.
Съгласно точка 13 от преамбюла на Регламент (ЕО) № 853/2004: „Държавите-членки следва да разполагат с известна свобода по свое усмотрение да разширяват или ограничават приложението на изискванията на настоящия регламент за търговията на дребно съгласно националното си законодателство. Въпреки това, те могат да ограничат тяхното приложение само ако считат, че изискванията на Регламент (ЕО) № 852/2004 са достатъчни, за да се постигнат санитарно-хигиенните цели по отношение на храните и когато доставката на храни от животински произход от един обект за търговия на дребно на друг такъв обект е странична, локална и ограничена дейност. Следователно, такива доставки трябва да съставляват малка част от бизнеса на обекта; снабдяваните обекти следва да са разположени в непосредствена близост до него и доставките следва да включват само определени видове продукти или обекти.“
Храните, доставяни от обект за търговия на дребно до друг обект за търговия на дребно, като странична, локална и ограничена дейност трябва да бъдат произведени чрез обработка и/или преработка на:
- сурово мляко, произведено в собствената ферма;
- охладено месо от домашни копитни животни, птици и зайци, отгледани в собствената ферма;
- пчелен мед и/или пчелни продукти, добити от собствен пчелин;
- морска и сладководна риба от собствен улов.
Регламентирани са изискванията, на които трябва да отговаря обектът за търговия на дребно, от който се извършва доставка до друг обект за търговия на дребно, като странична, локална и ограничена дейност, както и специфичните изисквания за преработка на сурово мляко и производството на млечни продукти, обработка и/или преработка на прясно месо, пчелни продукти, морска и сладководна риба в такива обекти.
Контролът върху изпълнението на изискванията на наредбата ще се извършва от Българската агенция за безопасност на храните по реда на Закона за храните, Закона за управление на агрохранителната верига, Закона за ветеринарномедицинската дейност и пряко приложимото европейско законодателство в областта на официалния контрол върху храните от животински произход.
Наредбата ще влезе в сила в 14-дневен срок от деня на обнародването ѝ в „Държавен вестник“, тъй като е необходим срок за запознаване и адаптиране на бизнес операторите и контролния орган към изискванията ѝ.
Предвиден е гратисен период за етикетите на продуктите, които отговарят на изискванията на Наредба № 26 oт 2010 г. за специфичните изисквания за директни доставки на малки количества суровини и храни от животински произход и които са произведени преди влизане в сила на проекта на Наредба да могат да се използват до изчерпването на наличностите им.

Цели
С проекта на Наредба се определят национални мерки в съответствие с чл. 1, параграфи 4 и 5 от Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход.
С приемането на проекта ще бъдат актуализирани условията и реда за извършване на директни доставки от производителя до крайния потребител или до местни обекти за търговия на дребно, които извършват директни доставки на краен потребител, на малки количества първични продукти (сурово мляко, пчелен мед, пчелни продукти от първично производство, яйца от кокошки, пуйки, гъски, патици, токачки, фазани, яребици, пъдпъдъци и щрауси, прясна морска и сладководна риба), прясно месо от птици и зайци, заклани във фермата, отстрелян едър и дребен дивеч или месо от едър и дребен дивеч.

Финансови и други средства, необходими за прилагането на новата уредба
За приемането на проекта на акт не са необходими допълнителни разходи/трансфери/други плащания по бюджета на Министерството на земеделието и храните.
Предложеният проект не води до въздействие върху държавния бюджет, както и върху адресатите на наредбата.

Очаквани резултати от прилагането на акта
С приемането на наредбата ще бъде дадена възможност на производителите, извършващи директни доставки на малки количества първични продукти в обхвата на наредбата, както и на производители, извършващи доставка на храни от животински произход, обработени и/или преработени в обект за търговия на дребно, до други обекти за търговия на дребно като странична, локална и ограничена дейност, да достигнат по-лесно до крайния потребител.
Ще бъдат регламентирани и условията и реда за доставката на храни от животински произход, обработени и/или преработени в обект за търговия на дребно, до други обекти за търговия на дребно като странична, локална и ограничена дейност.

Анализ за съответствие с правото на Европейския съюз
Проектът на Наредба не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.
По проекта на Наредба предстои нотификация по реда на Директива (ЕС) 2015/1535 на Европейския парламент и на Съвета от 9 септември 2015 година установяваща процедура за предоставянето на информация в сферата на техническите регламенти и правила относно услугите на информационното общество (ОВ, бр. L 241, 17.9.2015 г.).

Информация за проведените обществени консултации
В съответствие с чл. 26, ал. 2 от Закона за нормативните актове по проекта на Наредба са проведени предварителни обществени консултации. 
На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни през периода от 23 април до 26 май 2026 г.
Във връзка с направени промени в количествата пчелен мед и пчелни продукти, определени като „малки количества”, които могат да се предлагат като директна доставка от производителя до крайния потребител, проектът е публикуван за повторна обществена консултация със срок за предложения и становища 30 дни.
[bookmark: _GoBack]В изпълнение на чл. 26, ал. 5 от Закона за нормативните актове справките за отразяване на постъпилите предложения и становища от проведените две обществени консултации, заедно с обосновка за неприетите предложения, са публикувани на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са приети и отразени в приложения проект.


УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 7, ал. 1 от Закона за храните, предлагам да издадете предложения проект на Наредба за изискванията за директни доставки от производителя на малки количества първични продукти и храни от животински произход.

	Приложение:
	1. Проект на Наредба;
2. Справка за отразяване на постъпилите становища от вътрешноведомственото съгласуване;
3. Постъпилите становища от вътрешноведомственото съгласуване;
4. Справки за отразяване на постъпилите предложения и становища от обществените консултации;
5. Постъпилите предложения и становища от обществените консултации.

